SKRIFTLIG FORESPØRGSEL E-0191/00

af Raffaele Costa (PPE-DE) til Kommissionen

(31. januar 2000)

Om: EU-støtte

I tilfælde, hvor EU-støtte er opnået ved svigagtig adfærd eller svigagtige erklæringer eller er blevet anvendt på ukorrekt måde, kræver Kommissionen tilbagebetaling af støtten.

Vil Kommissionen oplyse, hvor stort et samlet beløb i forbindelse med EU-midler der til dato er blevet krævet tilbagebetalt med angivelse af de nøjagtige beløb, der er blevet tilbagebetalt i absolutte tal og i procent af det samlede beløb, samt identitet og nationalitet for de modtagere, som har skullet tilbagebetale disse midler?

Svar afgivet på Kommissionens vegne af Michaele Schreyer

(25. april 2000)

Kommissionen kræver tilbagebetaling af tilskud og andre former for udbetalinger, som modtagerne ikke har anvendt i overensstemmelse med den beslutning om tilskud eller kontrakt, der lå til grund for tilskuddet, eller som de har opnået på svigagtig måde. Hvad angår inddrivelsesproceduren bør der skelnes mellem fordringer på fællesskabsbudgettet og proceduren til inddrivelse af indirekte udgifter.

Fordringer på fællesskabsbudgettet

Inddrivelsen af fordringer (undtagen egne indtægter) er beskrevet i Forvaltningsregnskab og status, som der fremsendes en kopi af (for finansåret 1998, da tallene for 1999 endnu ikke foreligger) direkte til det ærede medlem og Parlamentets generalsekretariat.

Da de forvaltnings- og indberetningsmæssige edb-systemer, der anvendes for øjeblikket, har som hovedformål at lette inddrivelsen af individuelle fordringer, er der ikke mulighed for at fremkomme med absolutte tal eller procentdele opdelt efter skyldnertype, men den fremtidige udvikling af regnskabssystemet i forbindelse med regnskabssystemet Sincom2 skulle give Kommissionen mulighed for at udarbejde mere detaljerede statistikker.

Inddrivelse af indirekte udgifter

For regnskabsåret 1998 indbragte afslutningen på de foregående regnskabsår den fælles landbrugspolitik 654 820 948 EUR (til post B1-3700) og inddrivelser og andre tilbagebetalinger undtagen beløb til offentlig oplagring 15 967 394 EUR (til posterne B1-389 og B1-399).

For programplanlægningsperioderne 1988-1993 og 1994-1999 blev der i henhold til artikel 24 i Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1) på grund af uregelmæssigheder tilbagetrukket 7 693 442 EUR i støtte under EFRU (Den Europæiske Fond for Regionaludvikling).

Ved afslutningen af EFRU-programmer eller projekter under Samhørighedsfonden kan der på grund af forskellige former for uregelmæssigheder finde inddragelse af støtte sted, uden at der af den grund nødvendigvis bliver igangsat en formel støtteinddrivelsesprocedure.

Opbygningen af Kommissionens edb-systemer gør, at et detaljeret svar på det ærede medlems spørgsmål ville kræve en uforholdsmæssig stor arbejdsbyrde i forhold til resultatet, og det falder derfor uden for rammerne for, hvad der ville være rimeligt i forbindelse med svar på en skriftlig forespørgsel.

(1) EFT L 374 af 31.12.1998.